# PATVIRTINTA

Šiaulių miesto savivaldybės mero

2023 m. gegužės 2 d. potvarkiu Nr. M-154

**ŠIAULIŲ MIESTO SAVIVALDYBĖS ADMINISTRACIJOS VAIKO GEROVĖS**

**KOMISIJOS DARBO REGLAMENTAS**

**I SKYRIUS**

**BENDROSIOS NUOSTATOS**

1. Šiaulių miesto savivaldybės administracijos Vaiko gerovės komisijos (toliau – Komisija) darbo reglamentas (toliau – Reglamentas) nustato Komisijos funkcijas, teises, darbo organizavimo ir sprendimų priėmimo tvarką.

2. Komisija yra nuolatinė ir užtikrina Šiaulių miesto savivaldybės (toliau – Savivaldybė) teritorijoje gyvenančių vaikų gerovę bendradarbiaujant su mokyklų vaikų gerovės komisijomis ir kitomis vaiko gerovės srityje dirbančiomis institucijomis.

3. Komisijos nariai savo veikloje vadovaujasi Lietuvos Respublikos vaiko minimalios ir vidutinės priežiūros įstatymu (toliau – Įstatymas), Lietuvos Respublikos švietimo įstatymu, kitais teisės aktais ir šiuo Reglamentu.

**II SKYRIUS**

**KOMISIJOS FUNKCIJOS**

4. Komisija:

4.1. kiekvienais metais tvirtina metų veiklos planą, nustato vaiko gerovės prioritetus, tikslus, priemones jiems įgyvendinti ir Savivaldybės mero nustatyta tvarka atsiskaito už jo įgyvendinimą;

4.2. surenka informaciją, būtiną Savivaldybės mero sprendimui dėl vaiko minimalios ar vidutinės priežiūros priemonių skyrimo, pratęsimo, pakeitimo ar panaikinimo;

4.3. nagrinėja prašymus ir teikia siūlymus Savivaldybės merui dėl vaiko minimalios ar vidutinės priežiūros priemonių skyrimo, pratęsimo, pakeitimo ar panaikinimo ir kitų priemonių, numatytų Įstatymo 7 ir 9 straipsniuose, skyrimo;

4.4. ne vėliau kaip per 5 darbo dienas nuo vaikų socializacijos centro informavimo apie vaiko atvykimą į centrą dienos surenka ir vaikų socializacijos centrui pateikia Įstatymo 22 straipsnio 5 dalyje nurodytus vaiko, kuriam paskirta auklėjamojo poveikio priemonė, dokumentus;

4.5. pasibaigus nustatytam vaiko vidutinės priežiūros ar auklėjamojo poveikio priemonės vykdymo terminui, užtikrina vaiko socialinę integraciją į bendruomenę;

4.6. koordinuoja mokyklų vaiko gerovės komisijų veiklą, vaiko gerovės srityje dirbančių institucijų ir nevyriausybinių organizacijų tarpusavio bendradarbiavimą;

4.7. atlieka kitas teisės aktuose nustatytas funkcijas.

**III SKYRIUS**

**KOMISIJOS TEISĖS**

5. Komisijos nariai turi teisę:

5.1. dalyvauti mokyklų vaiko gerovės komisijų posėdžiuose, susipažinti su šių komisijų turima dokumentacija Komisijos svarstomais klausimais;

5.2. teikti Komisijos pirmininkui pastabas ir pasiūlymus dėl Komisijos darbo tobulinimo;

5.3. teikti siūlymus Savivaldybės merui dėl vaiko minimalios ar vidutinės priežiūros priemonių tobulinimo;

5.4. susipažinti su mokyklų vaiko gerovės komisijų, valstybės ir savivaldybės institucijų ar įstaigų pateikta informacija, reikalinga Komisijos funkcijoms vykdyti ir sprendimams priimti;

5.5. dalyvauti prevenciniuose renginiuose;

5.6. teikti švietimo, gydymo, socialinių paslaugų įstaigoms pasiūlymus, rekomendacijas dėl prevencinio darbo gerinimo savivaldybėje.

**IV SKYRIUS**

**KOMISIJOS DARBO ORGANIZAVIMAS IR SPRENDIMŲ PRIĖMIMAS**

6. Komisija sudaroma arba keičiama jos sudėtis Savivaldybės mero potvarkiu. Reglamentą potvarkiu tvirtina Savivaldybės meras.

7. Pagrindinė Komisijos veiklos forma yra posėdžiai. Komisijos posėdžiai organizuojami pagal poreikį (gavus prašymą dėl vaiko minimalios ar vidutinės priežiūros priemonių skyrimo, pratęsimo, pakeitimo, panaikinimo ir kt. atvejais), bet ne rečiau kaip kartą per tris mėnesius. Gali būti organizuojami išvažiuojamieji posėdžiai arba pasitarimai. Esant poreikiui, posėdžiai ir pasitarimai gali būti vykdomi nuotoliniu būdu.

8. Komisijos pirmininkas:

8.1. vadovauja Komisijos veiklai ir pirmininkauja posėdžiams, o pirmininko nesant, jo pavedimu, posėdžiams pirmininkauja kitas Komisijos narys;

8.2. nustato Komisijos posėdžio darbo laiką ir vietą;

8.3. jeigu posėdyje nedalyvauja asmenys, kurių dalyvavimas yra privalomas, atideda posėdį ir raštu įspėja nedalyvavusius asmenis, kad kitame posėdyje sprendimas gali būti priimtas jiems nedalyvaujant;

8.4. pateikia Komisijos posėdžio metu priimtus pasiūlymus Savivaldybės merui dėl vaiko minimalios ar vidutinės priežiūros priemonių skyrimo, pratęsimo, pakeitimo ar panaikinimo;

8.5. atstovauja Komisijai kitose institucijose.

9. Komisijos sekretorius:

9.1. protokoluoja posėdžius;

9.2. rengia Savivaldybės mero potvarkius dėl vaiko minimalios ir vidutinės priežiūros priemonių skyrimo, pratęsimo, pakeitimo ar panaikinimo;

9.3. rengia teismui prašymus dėl vaiko vidutinės priežiūros priemonės skyrimo.

10. Komisijos posėdis yra teisėtas, jeigu jame dalyvauja ne mažiau kaip du trečdaliai narių. Sprendimai priimami atviru balsavimu, balsų dauguma. Balsams pasiskirsčius po lygiai, lemia Komisijos pirmininko balsas.

**V SKYRIUS**

**BAIGIAMOSIOS NUOSTATOS**

11. Komisijos nariai privalo laikytis tarnybinės ir bendrosios etikos normų reikalavimų.

12. Reglamentas keičiamas ar naikinamas Savivaldybės mero potvarkiu.

\_\_\_\_\_\_\_\_\_\_\_\_\_\_\_\_\_\_\_\_